ജില്ലയിലെ ആദ്യ സഹകരണ സൂപ്പര്മാര്ക്കറ്റ് തങ്കമണിയില് ചെറുതോണി: സഹകരണ വകുപ്പിന്റെ നേതൃത്വത്തില് ആരംഭിക്കുന്ന സഹകരണ സൂപ്പര്മാര്ക്കറ്റ് കോഓപ് മാര്ട്ട് തങ്കമണി സര്വീസ് സഹകരണ ബാങ്ക് അങ്കണത്തില് ഇന്ന് മുതല് പ്രവര്ത്തനം തുടങ്ങും. സംസ്ഥാനത്തുടനീളമുള്ള വിവിധ സഹകരണ സ്ഥാപനങ്ങളുടെ ഉത്പന്നങ്ങള് ഒരു കുടക്കീഴില് എന്ന ആശയത്തോടെയാണ് സഹകരണ വകുപ്പിന്റെ നേതൃത്വത്തില് സൂപ്പര്മാര്ക്കറ്റുകള് ആരംഭിക്കുന്നത്. ജില്ലയില് ആദ്യമായി അനുവദിച്ച സൂപ്പര്മാര്ക്കറ്റാണ് തങ്കമണി സര്വീസ് സഹകരണ ബാങ്ക് അങ്കണത്തില് ആരംഭിക്കുന്നത്. മറ്റ് സൂപ്പര് മാര്ക്കറ്റുകളിലേതുപോലെ സഹകരണ സ്ഥപാനങ്ങളുടെ ഉത്പന്നങ്ങള്ക്ക് പുറമെ എല്ലാ ഉത്പന്നങ്ങളും യഥേഷ്ടം തിരഞ്ഞെടുക്കാവുന്ന വിധത്തില് ഇവിടെ ക്രമീകരിച്ചിട്ടുണ്ട്. ഇന്ന് ഉച്ചയ്ക്ക് 12ന് ബാങ്ക് അങ്കണത്തില് എം.എം. മണി എം.എല്.എ അദ്ധ്യക്ഷത വഹിക്കുന്ന ചടങ്ങില് മന്ത്രി റോഷി അഗസ്റ്റ്യന് ഉദ്ഘാടനം ചെയ്യും. ജില്ലാ പഞ്ചായത്ത് ആസൂത്രണ സമിതി ഉപാദ്ധ്യക്ഷന് സി.വി. വര്ഗീസ് മുഖ്യപ്രഭാക്ഷണം നടത്തും. കാമാക്ഷി പഞ്ചായത്ത് പ്രസിഡന്റ് ഷേര്ളി ജോസഫ് ആദ്യ വില്പ്പന നിര്വഹിക്കും. സഹകരണ സംഘം ജോയിന്റ് രജിസ്ട്രാര് വി.ജി. ദിനേശ്, കാമാക്ഷി പഞ്ചായത്ത് വൈസ് പ്രസിഡന്റ് റെജി മുക്കാട്ട്, ജില്ലാ പഞ്ചായത്ത് മെമ്ബര് കെ.ജി. സത്യന് തുടങ്ങിയ പ്രമുഖര് പങ്കെടുക്കുമെന്ന് ബാങ്ക് പ്രസിഡന്റ് റോമിയോ സെബാസ്റ്റ്യന്, സെക്രട്ടറി സുനീഷ് കെ. സോമന് എന്നിവര് അറിയിച്ചു.